ঈদের আনন্দে প্রাকৃতিক সৌন্দর্যের লীলাভূমি বান্দরবানে ঢল নেমেছে পর্যটকদের। জেলার অন্যতম পর্যটন স্পট নীলাচল, নীলগিরি, মেঘলা, স্বর্ণ মন্দির’সহ দর্শনীয় স্থানগুলোতে এখন পর্যটকের উপচে পড়া ভীড়। গতকাল সোমবার ঘুরে দেখাগেছে কোথাও তীল ধারণের ঠাই নেই। পর্যটকদের পদচারণায় এখন মুখরিত শহরের আবাসিক হোটেল-মোটেল, রিসোর্ট এবং গেস্টহাউসগুলো। কোথাও কোনো সীট খালি না থাকায় ভ্রমনপিপাসু মানুষেরা এখন দূর্গমাঞ্চলে পাহাড়ীদের মাচাংঘরগুলোকে থাকার বিকল্প ব্যবস্থা হিসেবে বেছে নিচ্ছে। অনেকে আবার ভ্রমনে এসেও কোথাও থাকার ব্যবস্থা করতে না পেরে ফিরে যেতে বাধ্য হচ্ছে।